(Foto: Facebook/Andreea Răducan)



Gimnasta Andreea Răducan a postat pe pagina de Facebook un mesaj prin care îndeamnă oamenii să meargă la vot pe 26 mai.

„Doar mergând la vot și exprimându-ne opțiunile putem avea conștiința împăcată că ne-am spus cuvântul referitor la direcția în care dorim să se îndrepte țara și, implicit, soarta noastră, a fiecăruia. Dacă nu ne asumăm nimic, și doar stăm în expectativă, dând vina pe unii și pe alții, nu se va întâmpla nimic”, scrie Andreea Răducan.

Postarea integrală a Andreei Răducan:



„În urmă cu mai bine de doi ani, în 31 ianuarie 2017, mi-am exprimat poziția cu privire la aprobarea proiectului de lege privind grațierea (ordonanța 13). Vă mulțumesc tuturor celor care ați citit, înțeles și distribuit mesajul. Zilele trecute m-a întrebat cineva dacă am avut vreun regret că am scris acel mesaj. I-am răspuns că singurul regret pe care îl am este acela că mesajul meu de atunci este la fel de valabil și astăzi.

După doi ani și patru luni, ni se oferă șansa de a nu mai tolera hoția, furtul, minciuna, răspunzând la două întrebări: 1. Suntem de acord cu interzicerea amnistiei și grațierii pentru infracțiuni de corupție? 2. Suntem de acord cu interzicerea adoptării de către Guvern a ordonanțelor de urgență în domeniul infracțiunilor, pedepselor și al organizării judiciare și cu extinderea dreptului de a ataca ordonanțe direct la Curtea Constituțională?

Sper că ne-am învățat lecția și că vom merge cu toții la vot în această duminică, 26 mai. Și că vom alege înțelept pe cine trimitem să ne reprezinte în Parlamentul European și că vom răspunde cu ”da” la cele două întrebări ale referendumului. Stă în puterea noastră să demonstrăm că România este o țară care are oameni competenți și onești. Doar mergând la vot și exprimându-ne opțiunile putem avea conștiința împăcată că ne-am spus cuvântul referitor la direcția în care dorim să se îndrepte țara și, implicit, soarta noastră, a fiecăruia. Dacă nu ne asumăm nimic, și doar stăm în expectativă, dând vina pe unii și pe alții, nu se va întâmpla nimic. Alții au plătit cu viața pentru că au îndrăznit să-și spună punctul de vedere. Ca să vă reamintiți, faceți o vizită la Sighet, la Memorialul Victimelor Comunismului și al Rezistenței, un loc impresionant, unde veți vedea cum și-au găsit sfârșitul oameni extraordinari în temnițe, pedepsiți că au dorit să se exprime liber. Noi avem șansa la opinie și putem să decidem cine dorim să ne conducă. Haideți să mergem cu toții la vot dumincă, în 26 mai, cu asumare și încredere într-un viitor mai bun pentru noi și copiii noștri!”